
Növendéknyulak különböző padozatok közötti szabad helyválasztása a hőmérséklettől függően

Napjainkban a fogyasztók és az állatvédők egyre újabb és „állatbarátabb” tartástechnológiák kialakítását és alkalmazását igénylik, vagy követelik meg az állattenyésztőktől. A nyulak jóllétét és kényelmét elsősorban a padozat, mint az egyik legfontosabb technológiai elem, határozza meg, mivel egész életük során azon tartózkodnak, pihennek és mozognak. Az irodalmi adatokból jól látható, hogy többen vizsgálták már a fémrács padozat és a mélyalom (MORISSE és mtsai, 1999; OROVA és mtsai, 2004), valamint a fémrács és a műanyag rács közötti szabad helyválasztást (PRINCZ és mtsai, 2008; MATICS és mtsai, 2003). Vizsgálták továbbá a hőmérséklet padozatválasztásra gyakorolt hatását is (BESSEI és mtsai, 2001), de olyan kísérletet még nem végeztek, ahol ezt a három padozatot (műanyag rács, fémrács és szalma mélyalom) egy időben vizsgálták volna, különösen úgy, hogy azt három különböző hőmérsékleten (alacsony, közepes, magas) megismételték.
Éppen ezért kísérletünkben azt vizsgáltuk, hogy hogyan alakul a növendéknyulak szabad helyválasztása három különböző padozat (műanyag rács, fémrács és szalma mélyalom) között a terem hőmérsékletétől függően.
Öt hetes korban a nyulakat leválasztottuk és véletlenszerűen 3,8 m2-es fülkékben helyeztük el (43 nyúl/fülke, 11,3 nyúl/m2). A fülke padozata részben fémrács (1/3), műanyag rács (1/3) és mélyalom (1/3) volt. Infravörös kamerákkal 24 órás videó felvételeket készítettünk hetente egyszer 5 és 11 hetes kor között. Az egyes padozatokon elhelyezkedő nyulak számát 30 percenként feljegyeztük. A kísérletet megismételtük télen, tavasszal és nyáron a következő teremhőmérsékletekkel: 10-11 oC (alacsony, n=129), 17-20 oC (közepes, n=129) vagy 22-26 oC (magas, n=129).
A nyulak legkevésbé a mélyalmot kedvelték (7,3 – 11,6%) (P<0,001) minden életkorban, függetlenül a hőmérséklettől. A fémrács (24,8 – 44,7%) és a műanyag rács (46,6 – 63,5%) választásának gyakorisága függött a hőmérséklettől. Alacsonyabb hőmérsékleten, a teljes kísérleti periódus alatt (5-11 hetes kor között), több nyúl preferálta a műanyag rácson való tartózkodást. 



